[pic] | EUROOPAN YHTEISÖJEN KOMISSIO |

Bryssel 7.12.2005

KOM(2005) 645 lopullinen

KOMISSION TIEDONANTO NEUVOSTOLLE JA EUROOPAN PARLAMENTILLE

Valtion- ja hallitusten päämiesten Hampton Courtin epävirallisen kokouksen jatkotoimia koskeva välikertomus

KOMISSION TIEDONANTO NEUVOSTOLLE JA EUROOPAN PARLAMENTILLE

Valtion- ja hallitusten päämiesten Hampton Courtin epävirallisen kokouksen jatkotoimia koskeva välikertomus

Tämä välikertomus koostuu kahdesta osasta. Ensimmäisessä osassa esitetään Hampton Courtin kokouksen jälkeen omaksuttu yleinen lähestymistapa ja toteutetut toimenpiteet. Toisessa osassa annetaan lisätietoja siitä, kuinka komissio edistyy kuhunkin Hampton Courtissa vahvistettuun aihealueeseen sisältyvien toimien toteuttamisessa.

OSA 1

1. JOHDANTO

Euroopan unionin valtion- ja hallitusten päämiehet kävivät 27. lokakuuta 2005 Hampton Courtissa hedelmällisiä keskusteluja siitä, kuinka Eurooppa vastaa globalisaation haasteeseen. Komission tiedonanto Eurooppalaiset arvot globaalistuvassa maailmassa auttoi keskittämään keskustelun edessä oleviin haasteisiin ja mahdollisuuksiin. Kaikki olivat sitä mieltä, että Eurooppa tarvitsee talousuudistuksia ja yhteiskunnallista uudistusta arvojensa puolustamiseksi. Epävirallisen kokouksen lopuksi komissiota pyydettiin ottamaan päävastuu tutkimusta ja kehitystä, korkeakouluja, väestörakenteen muutosta, energiaa, maahanmuuttoa ja turvallisuutta koskevien lisätoimien osalta. Sovittiin, että kyseiset toimet eivät johda uusiin prosesseihin tai rakenteisiin, vaan ne sisällytetään olemassa oleviin kanaviin. Puheenjohtaja Barroso ilmoitti esittävänsä keskusteluasiakirjan Euroopan unionin ulkoisesta kuvasta maailmalla. Nopeat ja lujat toimet kaikilla mainituilla aloilla ovat välttämättömiä, jotta Eurooppa voi vastata tehokkaasti globalisaation haasteeseen.

2. KOMISSION OMAKSUMA LÄHESTYMISTAPA

Puheenjohtaja Barroso lähetti 9. marraskuuta 2005 kirjeen pääministeri Blairille, liittokansleri Schüsselille ja Euroopan parlamentin puhemiehelle Borrellille Hampton Courtin epävirallisen kokouksen välittömistä jatkotoimista. Kyseisessä tiedotteessa korostettiin niitä pääasioita, joihin komissio tulisi keskittymään. Tiedotteessa vahvistettiin myös, milloin ja miten komissio antaa kertomuksen toteutetuista toimista. Komission ilmoitettiin myös valmistelevan välikertomuksen joulukuussa kokoontuvalle Eurooppa-neuvostolle lisätietojen antamiseksi kunkin aihealueen jatkotoimia koskevasta komission lähestymistavasta sekä tilanteen selvittämiseksi muun muassa ulkopuolisten arvovaltaisten henkilöiden osallistumisen osalta.

Komissio aloitti välittömästi toimenpiteet kullakin Hampton Courtissa yksilöidyllä alalla. Ensimmäiseksi komissio selvitti ne kysymykset, joita on käsiteltävä kullakin aihealueella ottaen huomioon komission kehitteillä olevat aloitteet ja jäsenvaltioiden toimet globalisaation haasteeseen vastaamiseksi. Tähän perustuen haasteena on, kuinka kyseisiä kysymyksiä voidaan käsitellä tuoreella tavalla.

3. ULKOPUOLISTEN ARVOVALTAISTEN HENKILÖIDEN OSALLISTUMINEN

Kuten on sovittu, komissio käyttää hyväkseen arvovaltaisten henkilöiden asiantuntemusta kyseisiä kysymyksiä koskevan tietämyksensä vahvistamiseksi ja sen ajan tasalle saattamiseksi. Kunkin alan kehityksestä ja vakiintuneisuudesta riippuen asiantuntijoiden panos todennäköisesti vaihtelee. Joillakin aloilla, kuten vihreästä kirjasta järjestetyn kuulemisen yhteydessä on kerätty paljon asiantuntemusta. Toisilla aloilla asiantuntemusta on vielä kerättävä laajemmin. Asiantuntijoiden osallistuminen vaihtelee eri aihealueiden mukaisesti. Esimerkiksi tutkimuksen ja kehityksen alalla komissio on pyytänyt pienen asiantuntijaryhmän, jonka puheenjohtajana toimii Suomen entinen pääministeri Esko Aho, panosta. Korkeakoulujen alalla komissio on harjoittanut laajamittaista kuulemista viimeisen kahden vuoden aikana. Asiantuntijoiden mielipiteitä pyydetään siitä, miten kuulemisten tuloksia voidaan parhaiten kehittää. Muilla aloilla komissio ottaa yhteyttä yksittäisiin asiantuntijoihin varsin nopeasti ottaen huomioon sen, että komissiota on pyydetty antamaan kertomus Itävallan puheenjohtajakaudella vuoden 2006 ensimmäisellä puoliskolla. Energian osalta asiantuntijoiden osallistumisen olisi heijastettava laajan vihreän kirjan, jonka komissio aikoo laatia, erityisiä vaatimuksia.

4. KESKUSTELUT NEUVOSTOSSA

Neuvosto on jo järjestänyt useita keskusteluja Hampton Courtin kokouksen jatkotoimista. Komissio ja jäsenvaltiot ovat jakaneet tietoja uusista toimistaan ja aloitteistaan useilla Hampton Courtissa vahvistetuilla aihealueilla.

Neuvosto (koulutus ) kokoontui 15. marraskuuta. Kokouksessa vaihdettiin mielipiteitä korkea-asteen koulutuksesta ja keskityttiin siihen, kuinka korkea-asteen koulutuksen laatua voitaisiin parantaa, sekä korkealaatuisten korkeakoulujen tukemiseen. Yritysten, korkeakoulujen ja tutkimuksen välistä suhdetta käsiteltiin myös. Jäsenvaltiot korostivat sitoumustaan uudistaa korkea-asteen koulutusta, yksityisen sektorin kanssa solmittujen kumppanuuksien merkitystä, tarvetta kehittää osaamiskeskuksia ja taata kansainvälisesti tunnustetut korkeat standardit opiskelijoiden houkuttelemiseksi.

Neuvosto (kilpailukyky) kokoontui 28. marraskuuta. Kokouksessa saatiin osittain aikaan ehdotettua tutkimuksen ja kehityksen seitsemättä puiteohjelmaa koskeva yleinen lähestymistapa. Neuvosto hyväksyi päätelmät, joissa tuetaan komission tiedonantoa Lisää tutkimusta ja innovaatiota – Investointi kasvuun ja työllisyyteen , käsitellään koko tutkimuksen ja innovaation alaa ja selvennetään yhteisön Lissabonin ohjelmassa tehdyt sitoumukset. Hampton Courtin kokouksen jatkotoimia koskevassa keskustelussa ministerit vahvistivat tutkimuksen ja kehityksen edistämisen tärkeyden ja muistuttivat mieliin tältä osin jo toteutetut toimenpiteet.

Neuvosto (energia ) kokoontui 1. joulukuuta. Kokouksessa keskityttiin energian sisämarkkinoiden täytäntöönpanoon ja sen käytännön vaikutuksiin. Komission asiaa koskeva kertomus ja sen energia-alaa koskevat alustavat päätelmät olivat keskustelun pohjana. Puheenjohtajavaltion muistio käsitteli täytäntöönpanoa, voimaan saattamista ja avoimuutta, markkinoiden lisäintegraatiota sekä kolmansien osapuolten verkkoihin pääsyn parantamista. Komissio antoi tietoja tulevasta Euroopan energiapolitiikkaa koskevasta vihreästä kirjasta. Neuvosto keskusteli myös ilmastonmuutoksesta ja kestävästä energiasta viitaten energiatehokkuutta koskevaan vihreään kirjaan. Keskustelut olivat hyödyllisiä myös tulevan energiatehokkuutta koskevan toimintasuunnitelman valmistelujen osalta.

Neuvosto (oikeus- ja sisäasiat) kokoontui 1. ja 2. joulukuuta. Kokouksessa komissiolla oli tilaisuus esittää tiedonantonsa Priority actions for responding to the challenges of migration: first follow-up to Hampton Court . Neuvostossa vaihdettiin mielipiteitä tiedonannosta ensimmäisen kerran ennen joulukuun Eurooppa-neuvostossa käytäviä jatkokeskusteluja. Neuvosto hyväksyi myös uuden EU:n terrorismin vastaisen strategian, jonka Eurooppa-neuvoston odotetaan hyväksyvän.

Neuvosto (työllisyys, sosiaalipolitiikka, terveys ja kuluttaja-asiat) kokoontui 8. ja 9. joulukuuta. Kokouksessa mielipiteiden vaihdon pohjana oli komission vihreä kirja Kohti väestörakenteen muutoksia – uusi solidaarisuus sukupolvien välillä . Puheenjohtajavaltio laatii muistion, johon sisältyy kysymyksiä mahdollisista kansallisista aloitteista, joiden tavoitteena on nostaa työikäisten ihmisten kokonaistyöllisyysastetta ja maksimoida nuorten, vanhempien työntekijöiden ja muiden epäedullisessa asemassa olevien ryhmien työllistymismahdollisuudet.

5. KERTOMUKSEN ANTAMINEN

Kuten Hampton Courtissa sovittiin, komissio antaa laajan kertomuksen Itävallan puheenjohtajakaudella vuoden 2006 ensimmäisellä puoliskolla kokoontuvalle kahdelle Eurooppa-neuvostolle. Vuonna 2006 toteutettavia ja kyseiselle vuodelle suunniteltuja toimia koskevan ensimmäisen selvityksen huomioon ottaen komissio yrittää mahdollisuuksien mukaan liittää kertomuksensa voimassa oleviin sitoumuksiin ja menettelyihin synergioiden hyödyntämiseksi mahdollisimman tehokkaasti ja päällekkäisyyksien välttämiseksi.

Tästä syystä tutkimusta ja kehitystä, korkeakouluja, energiaa ja väestörakenteen muutosta koskevat toimet liitetään tiiviisti kasvua ja työllisyyttä koskevan Lissabonin strategian yhteydessä annettaviin kertomuksiin. Kevään Eurooppa-neuvostolle annettavassa edistymistä koskevassa vuosikertomuksessa käsitellään erityisesti kyseisiä aiheita. Komissio antaa myös lyhyitä kertomuksia edellä mainituista aloista, jotka hyötyvät arvovaltaisten ulkopuolisten henkilöiden panoksesta. Kertomuksiin voi sisältyä ehdotuksia, joita lisää kehittämällä saadaan aikaan mahdollisesti uusia toimia tai aloitteita Euroopan tasolla.

Maahanmuuttoa koskeva kertomus liitetään useisiin ensi vuodeksi suunniteltuihin komission aloitteisiin ja ehdotuksiin. Ehdotettujen aloitteiden seurannan ja ensimmäisten tulosten ansiosta komissio voi antaa neuvostolle kertomuksen vuoden 2006 loppuun mennessä. Tältä osin pyritään löytämään synergioita voimassa olevan Haagin ohjelman kanssa, joka on oikeuden, vapauden ja turvallisuuden alan toimien pääkehys.

Turvallisuutta koskevan kertomuksen laajuus riippuu tietenkin suurelta osin joulukuussa 2005 kokoontuneessa Eurooppa-neuvostossa saavutetuista tuloksista. Puheenjohtajavaltio Yhdistynyt kuningaskunta ja terrorismin torjunnan koordinaattori ovat valmistelleet terrorismin torjuntastrategiaa koskevan ehdotuksen.

Keskusteluasiakirja Euroopan unionin ulkoisen kuvan vahvistamisesta on suunniteltu annettavaksi kesäkuun 2006 Eurooppa-neuvostolle. Kyseisessä asiakirjassa tarkastellaan Euroopan unionin sisä- ja ulkopolitiikkoja, jotka auttavat sitä roolinsa määrittämisessä maailmassa.

OSA 2

1. HAMPTON COURTIN KOKOUKSEN AIHEALUEET

Seuraavat kohdat perustuvat 9. marraskuuta päivätyssä tiedotteessa jo annettuihin tietoihin, ja niissä kuvataan kussakin Hampton Courtin kokouksen aihealueessa käsiteltävien keskeisimpien kysymysten tämänhetkistä tilaa. Niissä luetellaan tärkeimmät hiljattain tehdyt tai vuodelle 2006 suunnitellut eurooppalaiset aloitteet.

2. TUTKIMUS JA KEHITYS

Euroopan tutkimus-, kehitys- ja innovointikapasiteettia on lisättävä tuntuvasti. Erityisen tärkeää on lisätä tieto- ja viestintätekniikan, avaruuden sekä bio- ja nanoteknologian kaltaisilla aloilla toimivien huippuyritysten määrää. Kunhan pääsemme sopimukseen seitsemännestä tutkimuksen puiteohjelmasta ja kilpailukyvyn ja innovoinnin puiteohjelmasta, nämä pyrkimykset saavat lisäpontta. Ponnisteluja on kuitenkin jatkettava, mikäli Euroopasta halutaan houkuttelevampi kohde tutkimus- ja kehitysalan investoinneille. On ehdottoman tärkeää saada lupaavien pienyritysten rahoitus kuntoon ja Euroopan aivovienti padotuksi.

Komissiolla on työn alla joitakin aloitteita, jotka liittyvät suoraan edellä mainittuihin kysymyksiin. Muun muassa seitsemännen puiteohjelman, valtiontukia koskevan tiedonannon, i2010-aloitteen ja koheesiopolitiikan strategisten suuntaviivojen pohjalta komissio aikoo esittää vuoden 2006 ensimmäisellä vuosineljänneksellä tiedonannon, jossa yksilöidään ensisijaiset toimet T&K-investointien lisäämiseksi, houkuttelevien markkinoiden luomiseksi ja innovatiivisten eurooppalaisyritysten, erityisesti pk-yritysten, kasvun edistämiseksi. Komissio pyrkii antamaan käytännön esimerkkejä siitä, kuinka julkisella T&K-rahoituksella on voitu helpottaa rahoituksen saantia, raivata rajat ylittävien investointien esteitä, lisätä T&K-toiminnan yksityisrahoituksen vipuvaikutusta ja edistää julkisen ja yksityisen sektorin kumppanuuksia. Komissio aikoo tältä osin analysoida valtiontukilainsäädännön ja kilpailusääntöjen soveltamisen näkökohtia helpottaakseen tutkimusta, kehitystyötä ja innovointia. Komissio aikoo myös esittää puolustusteollisuutta ja alan markkinoita käsittelevän tiedonannon, jolla Euroopan puolustusalan kilpailukykyä pyritään tukemaan asianmukaisen markkinalainsäädännön ja T&K-ohjelmien keinoin.

3. KORKEAKOULUT

Korkeakoulut ovat koulutuksen, tutkimuksen ja innovoinnin kohtauspaikkoja. Niiden voimavarojen hyödyntämiselle maksimaalisesti on luotava oikeat olosuhteet. Tämä tarkoittaa vastausten etsimistä kysymyksiin rahoituksen määrästä ja lähteistä, sääntelykehyksistä ja hallinnointijärjestelmistä, korkea-asteen koulutukseen pääsyn takaamisesta ja ennen kaikkea siitä, miten korkeakoulut voivat markkinoida innovaatioita ja osaamista. Korkeakoulut toimivat nykyään maailmanlaajuisilla korkea-asteen koulutuksen ja tutkimuksen markkinoilla. Eurooppalaisilla korkeakouluilla on hyvät mahdollisuudet hyödyntää näiden markkinoiden tarjontaa esimerkiksi solmimalla kumppanuuksia yhteisön ulkopuolisissa maissa toimivien korkeakoulujen ja tutkimuskeskusten samoin kuin yritysten kanssa. Eurooppalaiset korkeakoulut pystyisivät vahvistamaan asemaansa, jos ne onnistuvat houkuttelemaan ja pitämään parhaan opettaja-, opiskelija- ja tutkija-aineksen ja hyödyntämään paremmin niiden osaamista. Ponnisteluja on lisättävä erityisesti perustutkinnon jälkeisen koulutuksen parantamiseksi. Lisäksi tarvitaan parempaa ja monipuolisempaa rahoitusta sekä tiiviimpää yhteistyötä korkeakoulujen ja yritysten välille.

Tähän mennessä tehdyn työn pohjalta komissio aikoo kuulla asiantuntijoita konkreettisista toimista, joihin on nyt ryhdyttävä.

Tässä yhteydessä komissio aikoo laatia tiedonannon Euroopan korkea-asteen koulutuksen järjestelmistä ja erityisesti korkeakouluista. Se selvittää keinoja parantaa eurooppalaisissa korkeakouluissa harjoitettavaa tutkimusta ja innovointia. Jatkona hiljattain järjestämälleen julkiselle kuulemiselle komissio aikoo tehdä vuoden 2006 ensimmäisellä neljänneksellä ehdotuksen Euroopan teknologiainstituutin perustamisesta; ehdotuksen tavoitteena on vahvistaa Euroopan ensiluokkaista korkeakoulukapasiteettia.

4. VÄESTÖRAKENTEELLISET HAASTEET

Tulevina vuosikymmeninä yhä pienenevä osuus eurooppalaisista on työikäisiä. Euroopan on laajennettava työmarkkinoihin osallistumista ja tarkistettava työ- ja perhe-elämän välistä suhdetta. Perhe-elämän paremmin huomioon ottavat politiikat ja paremmat lastenhoitojärjestelyt samoin kuin elinikäinen oppiminen ja vanhempien työntekijöiden aktiivisempi osallistuminen ovat tärkeä osa tätä uutta lähestymistapaa. Yhtäläisiä mahdollisuuksia edistävillä politiikoilla voidaan tässä yhteydessä osaltaan lisätä työmarkkinoille osallistumista ja vahvistaa sosiaalista osallisuutta.

Komissio analysoi parhaillaan vuoden 2005 vihreästä kirjasta saamaansa palautetta ja valmistelee ehdotuksia työ- ja perhe-elämän yhteensovittamiseksi nykyistä paremmin ja oikeudenmukaisemmin. Komissio aikoo kuulla ulkopuolisia asiantuntijoita ehdotustensa tueksi. Komission aikomuksena on esittää ennen kesää tiedonanto Euroopan tulevaisuudesta väestönäkökulmasta. Komissio aikoo esitellä osana Euroopan parlamentin pilottihanketta (nk. Walterin aloite) tehdyn analyyttisen tarkastelun tulokset ja muutamia muita ehdotuksia lisätoimiksi. Myöhemmin vuonna 2006 komissio aikoo esitellä eurooppalaisen tutkintokehyksen, jossa yhteisten vertailutasojen avulla pyritään edistämään tutkintojen avoimuutta, siirrettävyyttä ja tunnustamista Euroopassa. Komission suunnitelmissa on myös ehdottaa ohjeita naisten ja miesten välisen tasa-arvon saavuttamiseksi, jotta varsinkin työmarkkinoilla jäljellä olevat esteet saataisiin poistettua.

5. ENERGIA

Energian maailmanlaajuinen kysyntä tulee kasvamaan entisestään, vaikka tarjonta pysyy niukkana. Energiatehokkuuden ja puhtaampien teknologioiden merkitys on kasvamassa taloudellisista sekä toimitusvarmuuteen ja ympäristöön liittyvistä syistä. Euroopan on laajennettava energianlähteidensä valikoimaa hyödyntääkseen niiden koko kirjon. Ilmaston lämpenemisen haasteet huomioon ottaen on kiinnitettävä erityishuomiota vähä-/nollapäästöiseen energiantuotantoon ja uusiutuviin energianlähteisiin. Näillä on merkitystä myös toimitusvarmuuden kannalta.

Komissio aikoo julkaista keväällä 2006 vihreän kirjan Euroopan energiapolitiikasta; tavoitteena on johdonmukainen EU:n toimintalinja, jossa yhdistyvät kilpailukyky sekä energiahuollon kestävyys ja varmuus. Euroopan energiamarkkinoiden eri näkökohtia, muun muassa eurooppalaisen verkon yhdentymisastetta, on tarkoitus arvioida, samoin suhteita ulkopuolisiin toimittajiin. Vuoden 2006 ensimmäisellä puoliskolla komissio aikoo tehdä muita energia-aloitteita esimerkiksi biopolttoaineista, biomassasta ja saastuttamattoman hiilen käytöstä. Energiatehokkuutta koskevassa toimintasuunnitelmassa, joka perustuu energiatehokkuusdirektiivistä vallitsevaan yhteisymmärrykseen, tavoitteeksi voitaisiin asettaa 20 prosentin energiansäästö vuoteen 2020 mennessä.

Kolmannella vuosineljänneksellä on tarkoitus julkaista vihreä kirja ilmastonmuutokseen sopeutumisesta ja tiedonanto autojen hiilidioksidipäästöjen vähentämisestä. Joitakin näistä pitkän aikavälin haasteista on tarkoitus käsitellä myös lähestyvässä EU:n kestävän kehityksen strategian tarkistuksessa.

6. MAAHANMUUTTO

Laillinen maahanmuutto voi osaltaan kasvattaa Euroopan taloutta ja osaamispohjaa. Laillista maahanmuuttoa ja integroitumista aktiivisesti ajavan politiikan rinnalla on omaksuttava tiukka linja laittoman maahanmuuton torjunnassa. EU jatkaa kokonaisvaltaista vuoropuhelua unionin ulkopuolisten maiden kanssa maahanmuuton hallinnan tehostamiseksi, laittoman maahanmuuton perimmäisiin syihin puuttumiseksi, laillisen maahanmuuton edistämiseksi sekä laittoman maahanmuuton ja ihmiskaupan torjumiseksi.

Komissio antoi 30. marraskuuta 2005 tiedonannon Priority actions for responding to the challenges of migration: first follow-up to Hampton Court , ja Eurooppa-neuvoston odotetaan yksilöivän konkreettisia toimia, joiden pääpaino on Afrikassa ja Välimeren maissa. Vuoden 2006 ensimmäisellä puoliskolla esitetään laitonta maahanmuuttoa käsittelevä tiedonanto.

Komissio aikoo julkaista pian laillista maahanmuuttoa koskevan toimintasuunnitelman. Suunnitelmassa esitetään joukko lainsäädännöllisiä ja lainsäädäntöön liittymättömiä toimia, joihin komissio aikoo ryhtyä vuosina 2006–2009. Toimintasuunnitelmassa keskitytään laillisen maahanmuuton positiivisiin talousvaikutuksiin, osaamisperustan kehittämiseen ja taloudellisista syistä muuttavien henkilöiden integroitumiseen.

7. TURVALLISUUS

Euroopan kansalaisten turvallisuus on keskeinen huolenaihe erityisesti viimeaikaisten terroristihyökkäysten valossa. Radikalisoitumisen ehkäiseminen ja elintärkeiden toimintojen turvaaminen on ratkaisevan tärkeää. Meidän on myös työskenneltävä tehokkaammin EU:n ulkopuolisten maiden kanssa kaikissa oikeus- ja sisäasioihin liittyvissä kysymyksissä. Tässä yhteistyössä olisi hyödynnettävä terrorismin sekä ihmis- ja huumekaupan torjuntaan käytettävissä olevia keinoja.

Puheenjohtajavaltio ja terrorismin torjunnan koordinaattori ovat tehneet ehdotuksen terrorismin vastaiseksi EU:n strategiaksi, josta on määrä keskustella joulukuussa 2005 kokoontuvassa Eurooppa-neuvostossa. Komissio vastaa terrorismin torjuntaan liittyvistä velvoitteista, jotka esitetään Madridin iskujen ja Haagin ohjelman johdosta laaditussa toimintasuunnitelmassa. Lontoon pommi-iskujen johdosta laadittu uusi aikataulu on otettu huomioon.

Ensi vuosi on ratkaisevan tärkeä komission vuonna 2005 laatimien politiikkojen ja sen tekemien lakiehdotusten täytäntöönpanossa. Esimerkkeinä mainittakoon tietojenvaihto (saatavuusperiaate), johon sisältyy tietosuoja ja pääsy viisumitietojärjestelmään, radikalisoituminen ja rekrytointi, elintärkeiden toimintojen turvaaminen, terrorismin rahoitus ja räjähteet.

8. ULKOPOLIITTINEN ULOTTUVUUS

Globalisaation laaja-alaiset vaikutukset huomioon ottaen Euroopan unionin on annettava itsestään voimakas ja johdonmukainen kuva ulkopoliittisena toimijana. EU:n sisä- ja ulkopolitiikat määrittävät Euroopan roolin maailmassa. Euroopan kansalaiset odottavat EU:n toimivan johdonmukaisesti ja päättäväisesti suhteissa muuhun maailmaan. EU:n onkin parannettava ulkoisten toimiensa johdonmukaisuutta, tehokkuutta ja näkyvyyttä.

Komissio laatii parhaillaan keskusteluasiakirjaa EU:n ulkoisesta ulottuvuudesta. Asiakirjan tavoitteena on tarkastella niitä sisä- ja ulkopolitiikkoja ja niiden välineitä, jotka määrittävät EU:n ulkopoliittisen roolin. Asiakirjassa käsitellään myös EU:n valmiuksia ja kykyjä sekä hahmotellaan lähestymistapaa nykyhaasteisiin samoin kuin joitakin käytännön toimia niihin vastaamiseksi. Sillä pyritään lisäämään johdonmukaisuutta YUTP:n ja yhteisön välineiden kesken sekä EU:n ja jäsenvaltioiden politiikkojen välillä. Sen toivotaan lisäävän EU:n ulkoisessa toiminnassaan saavuttamien todellisten tulosten ja kehityksen tunnettuutta ja arvostusta sekä EU:n sisä- ja ulkopolitiikkojen välistä johdonmukaisuutta. Samanaikaisesti on pidettävä kiinni vastuuvelvollisuudesta suhteessa muihin EU:n toimielimiin ja suureen yleisöön.

Viimeksi kuluneina kolmena vuotena, jolloin Euroopan turvallisuus- ja puolustuspolitiikan (ETPP) alaan kuuluva toiminta on laajentunut huomattavasti, sekä neuvosto että komissio ovat saaneet hyödyllistä kokemusta kykyjensä arvioimisesta ja joskus vaikeisiinkin, kaikilla yhteisön ja YUTP:n rakenteiden tasoilla tehtävässä yhteistyössä esiin nouseviin kysymyksiin tarttumisesta. Hampton Courtin kokouksen tuloksena pääsihteeri ja korkea edustaja Javier Solanaa on pyydetty yhdessä puheenjohtajavaltion ja komission kanssa edistämään toimintaa, joka liittyy EU:n puolustusvalmiuteen, kriisinhallintarakenteisiin, YUTP:n rahoitukseen ja EU:n rooliin Kosovossa. Komissio on tyytyväinen mahdollisuuteen jatkaa näiden alojen toimintaa EU:n saavutusten pohjalta erityisesti kehittämällä edelleen sellaisten yhteisön politiikkojen kirjoa ja tehokkuutta, joilla voidaan edistää kriisinhallintaa ja tukea YUTP:tä/ETTP:tä. Tässä työssä on myös varmistettava kitkaton siirtyminen kriisinhallinnasta pitkän aikavälin jälleenrakentamiseen ja kehittämiseen. Komissio suhtautuu myönteisesti tavoitteeseen parantaa YUTP:n rahoituksen nopeutta ja reagointiherkkyyttä erityisesti seuraavia rahoituskehyksiä silmällä pitäen.

Annex

Hampton Court follow-up: authoritative figures to be consulted

The following authoritative figures have been identified as external experts to be consulted by the Commission in the implementation of the follow-up to Hampton Court. Other experts could be associated in different forms to the work to be carried out.

RESEARCH AND DEVELOPMENT

- AHO, Esko

- CONSEMÜLLER, Knut

- CORNU, Jo

- GEORGHIOU, Luke

- SUBIRÀ, Antoni

UNIVERSITIES

- BLANCHARD, Olivier

- CREWE, Ivor

- MAYOR, Frederico

- MONTI, Mario

- NIELSEN, Linda

- SOKOL, Jan

- WINCKLER, Georg

MEETING THE DEMOGRAPHIC CHALLENGE

- BÖRSCH-SUPAN, Axel

- DON, Henk

- GODET, Michel

- KALACHE, Alexandre

- RYCHTARIKOVA, Jitka

ENERGY[1]

- BORGES, Antonio

- HAIDER, Hans

- LARSSON, Allan

- SUTHERLAND, Peter

[1] There may be recourse to a wider group of experts if necessary in the context of the preparation of the Green Paper.